Oproep tot kalmte voor beoogde St. Helenabaai-betogingsLeo Williams (9). (Foto: Facebook) Die Wes-Kaapse LUR vir gemeenskapsveiligheid, Albert Fritz, het inwoners van St. Helenabaai in dié provinsie gemaan tot kalmte tydens ŉ beoogde betoging wat Saterdag op die dorp onder die vaandel van #JusticeforLeo gehou gaan word. Fritz het sy medelye betuig ná die dood van die jong Leo Williams (9) wat verlede maand tydens ŉ gewelddadige betoging doodgeskiet is. Leo het binnenshuis gespeel toe ŉ dwaalkoeël, vermoedelik uit die vuurwapen van ŉ polisielid, hom in die kop getref het. Hy is na ‘n hospitaal gehaas, maar is later dood. Fritz het vroeër reeds aan die provinsiale polisiehoof geskryf en gevra vir meer inligting oor die voorval en het ŉ ondersoek deur die onafhanklike polisie-ondersoekdirektoraat (Opod) daarna verwelkom. “Ek gaan Opod se aanbevelings oor die ondersoek fyn dophou en met die provinsiale minister van menslike nedersettings in verbinding tree oor verwante diensleweringsklagtes. Ek gaan ook met ŉ plaaslike gemeenskapsleier vergader en hom op die hoogte bring van hierdie ingrypings in ŉ poging om rustigheid in die gemeenskap te verseker. “Ek doen ŉ beroep op kalmte te midde van berigte oor die beoogde betoging môre in St. Helenabaai. Ek pleit by inwoners om hulle te weerhou van enige betoging wat gewelddadig is of skade aan eiendom veroorsaak, omdat dit onwettig is,” het Fritz gesê. “Ek wil weer eens my diepe medelye met die familie en geliefdes van Leo Williams betuig. Geen ouer behoort hul kind te begrawe nie. Sy dood is ŉ tragedie en het die gemeenskap platgeslaan.”